จัดเรือพระราชทาน ถุงยังชีพ เร่งเข้าช่วยเหลือผู้ประสบภัยในพื้นที่ภาคใต้
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เปิดเผยว่า สั่งการให้กรมเจ้าท่า ตั้งศูนย์ช่วยเหลือผู้ประสบภัยจากอิทธิพลของหย่อมความกดอากาศต่ำปกคลุมภาคใต้ตอนล่างทำให้เกิดฝนตกหนักต่อเนื่องตั้งแต่วันที่ 21 - 26 พฤศจิกายนนี้ โดยเฉพาะในพื้นที่จังหวัดจังหวัดชุมพร เกิดน้ำป่าไหลหลาก ส่งผลกระทบในพื้นที่อำเภอทุ่งตะโก หลังสวน พะโต๊ะ และอำเภอละแม เกิดน้ำท่วมเป็นวงกว้าง บ้านเรือนประชาชนได้รับความเสียหายและถนนสายต่างๆ ที่ติดต่อระหว่างตัวอำเภอ ตำบลและหมู่บ้านต่างๆ ไม่สามารถสัญจรได้ เบื้องต้นสำนักงานเจ้าท่าภูมิภาคที่ 4 และสำนักงานพัฒนาและบำรุงรักษาทางน้ำที่ 6 ตั้งศูนย์ช่วยเหลือผู้ประสบภัยในพื้นที่รวม 2 ศูนย์ พร้อมจัดเรือพระราชทาน ถุงยังชีพ ช่วยเหลือผู้ประสบอุทกภัย และจากอิทธิพลดังกล่าวอาจส่งผลให้คลื่นลมบริเวณอ่าวไทยมีกำลังแรงขึ้น โดยเฉพาะบริเวณที่มีฝนฟ้าคะนองจึงให้กรมเจ้าท่าติดตามข้อมูลและประกาศกรมอุตุนิยมวิทยาอย่างใกล้ชิด เพื่อติดตามข้อมูลสภาพอากาศ สำหรับประกาศแจ้งเตือนชาวเรือให้ใช้ความระมัดระวัง หรืองดการเดินเรือในพื้นที่เสี่ยงภัยและมีคลื่นสูงในระยะนี้ทางด้านศูนย์ Command Center ภัยพิบัติกระทรวงคมนาคม สรุปอุทกภัยเส้นทางคมนาคม ล่าสุดมีโครงข่ายคมนาคมได้รับผลกระทบ รวม 4 เส้นทาง จำนวน 5 แห่ง สามารถสัญจรผ่านได้ ทุกเส้นทาง ถนนทางหลวง ได้รับผลกระทบ รวม 4 เส้นทาง จำนวน 5 แห่ง สามารถสัญจรผ่านได้ทุกเส้นทางถนนทางหลวงชนบท การจราจรเข้าสู่สภาวะปกติสามารถสัญจรผ่านได้ทุกเส้นทางในพื้นที่จังหวัดจังหวัดสุราษฎร์ธานีขณะที่การรถไฟแห่งประเทศไทย และบริษัท ขนส่ง จำกัด สามารถเดินรถได้ตามปกติกรมเจ้าท่า เฝ้าระวังสถานการณ์ระดับน้ำอย่างใกล้ชิด ในส่วนของท่าเรือและท่าอากาศยาน ยังไม่มีรายงานการได้รับผลกระทบจากสถานการณ์อุทกภัย กรมทางหลวงและกรมทางหลวงชนบทนำเครื่องจักรเข้าซ่อมแซมถนนที่ได้รับความเสียหาย ติดตั้งป้ายเตือนและอุปกรณ์ เพื่ออำนวยความสะดวกประชาชนในการสัญจรในพื้นที่เกิดประสบเหตุอุทกภัย